เครดิตค้ำประกันแบงก์ล่ม
คลังออกแรงแก้วิกฤตกฎหมายค้ำประกัน เหตุระบบแบงก์หมดสภาพ
24 พ.ย. 2557

คลังออกแรงแก้วิกฤตกฎหมายค้ำประกัน เหตุระบบแบงก์หมดสภาพ 
นายสมหมาย ภาษี รมว.คลัง เปิดเผยว่า พ.ร.บ.แพ่งและพาณิชย์ ว่าด้วยเรื่องการค้ำประกันและจดจำนอง ที่จะบังคับใช้วันที่ 7 ก.พ. 2558 ที่มีการปกป้องผู้ค้ำประกันเงินกู้ ไม่ให้เจ้าหนี้ไปไล่เบี้ยทวงหนี้คืนจากผู้ค้ำประกันได้ส่งผลกระทบรุนแรงกับระบบธนาคารพาณิชย์ 
รมว.คลัง กล่าวว่า กฎหมายฉบับนี้ส่งผลให้ธนาคารพิจารณาการปล่อยกู้ยากขึ้นแล้ว ยังกระทบกับธุรกิจธนาคารพาณิชย์อย่างมาก เนื่องจากธนาคารยังเป็นผู้ค้ำประกันเงินกู้ให้กับผู้อื่นด้วย เช่น กรณีผู้ประกอบการจะลงทุนในโครงการใหญ่ของรัฐ เข้าประมูลงานรัฐ เอกชนรับจ้างงานจากเอกชนด้วยกัน ก็ต้องขอหนังสือ ค้ำประกันฐานะทางการเงินกับธนาคารพาณิชย์แทบทั้งสิ้น 
ดังนั้น การบังคับใช้ของกฎหมายดังกล่าวจะทำให้การค้ำประกัน (แบงก์การันตี) ของธนาคารพาณิชย์ไม่มีเครดิตอีกต่อไป ทำให้ ผู้ประกอบการต่างๆ ที่ต้องใช้หนังสือค้ำประกันจากสถาบันการเงิน จะมีปัญหาการประมูลงานหรือรับจ้างงานต่างๆ อีกด้วย 
นายสมหมาย กล่าวว่า ปัญหาที่เกิดขึ้นจะต้องออกกฎหมายมาแก้ไขปัญหาซึ่งยังมีเวลาอีก 2 เดือน ก่อนที่กฎหมายจะมีผลบังคับใช้ จึงเป็นบทเรียนสำคัญที่สมาชิกสภานิติบัญญัติแห่งชาติ (สนช.) สายเศรษฐกิจ ต้องช่วยกันดูไม่ให้เป็นปัญหาใหญ่ เพราะหากแก้ไขไม่ทันจะกระทบกับระบบเศรษฐกิจ